钦定古今图书集成/明伦汇编/氏族典/第411卷 > 《廖用贤尚友录》 > 杜夷
## 钦定古今图书集成/明伦汇编/氏族典/第411卷 > 《廖用贤尚友录》 > 杜夷

按《晋书杜夷传》，“夷字行齐，庐江灊人也。世以儒学称，
为郡著姓。夷少而恬泊，操尚贞素，博览经籍，百家之
书，靡不毕究。寓居汝颍之间，十载足不出门。年四十
馀，始还乡里，闭门教授生徒。惠帝时，三察孝廉，永嘉
初，征拜博士，并不就。怀帝诏举贤良方正，刺史王敦
逼夷赴洛，夷遁于寿阳，镇东将军周馥倾心礼接。馥”
败，夷归旧居。寻渡江，元帝以为祭酒。明帝即位，夷自
表请退。太宁元年卒。子晏，仕至苍梧太守。夷兄弟三
人，兄崧，字行高，亦有志节。惠帝时，俗多浮伪，著《任子
春秋》以刺之。弟援，高平相。援子潜，右卫将军。